**Қўшработ тумани ҳокими Оқбутаев Химмат Қучқаровичнинги Ўзбекистон Республикаси Қишлоқ хўжалиги ходимлари кунига бағишланган тадбирдаги**

**МАЪРУЗАСИ**

**Ассалому алайкум, азиз меҳмонлар!**

**Ҳурматли қишлоқ хўжалиги ходимлари, қадрли деҳқон ва фермерлар!**

Аввало, барчангизни  Ўзбекистон Республикаси қишлоқ хўжалиги ходимлари кунибайрами билан чин қалбимдан самимий муборакбод этаман.

Албатта, бу соҳанинг меҳнати қанчалик шарафли ва нонитотлиэканини барчамиз яхши биламиз.

Муҳтарам Юртбошимизнинг ташаббуслари биланЎзбекистон Республикаси қишлоқ хўжалиги ходимлари кунининг алоҳида белгиланганлиги соҳага қаратилаётган юксак эътиборнинг намуналаридан биридир, десам, айни ҳақиқатни айтган бўламан.

Қайд этиш жоизки, мамлакатимизда сўнгги йилларда жамиятнинг бошқа соҳалари сингари қишлоқ хўжалигида ҳам туб ўзгаришлар амалга оширилиб, деҳқон ва фермерларни ҳар томонлама қўллаб-қувватлаш, уларга зарурий шарт-шароитлар яратиш бўйича кенг қўламли ишлар амалга оширилди. Хусусан, қишлоқ хўжалигида бошқарув, экин майдонларидан самарали фойдаланиш тизимлари тубдан такомиллаштирилди, соҳани техник жиҳозлаш даражаси янада оширилди.

**Ҳурматли фермерлар ва деҳқонлар!**

Айни пайтда туманимизда қишлоқ хўжалиги соҳасида амалга оширилаётган ислоҳотлар натижаларини таҳлил қилиш ва келгуси йил учун энг муҳим чора-тадбирларни белгилаб олиш муҳим вазифа ҳисобланади.

Ҳозирги кунда туманимизда фермерлик ҳаракатини ривожлантириш натижасида 770 тадан ортиқ фермер хўжаликлари шаклланиб, табиат инжиқликларига қарамасдан 10 дан ортиқ йўналишларда самарали фаолият олиб бормоқда.

Рухсатларингиз билан соҳада эришилган ютуқларимизнинг баъзиларига тўхталиб ўтсам.

2018-2019 йилларда туманни ижтимоий-иқтисодий комплекс ривожлантириш дастурининг қишлоқ хўжалиги йўналишида жами 162,4 млрд. сўмлик 3070 та янги иш ўрнини қамраб олган 186 та лойиҳалар ишлаб чиқилган бўлиб, шу йилнинг ўтган даврида соҳада жами 77,8 млрд. сўмлик 2663 та янги иш ўрнини қамраб олган 140 та лойиҳалар тўлиқ ишга туширилди.

Сизларнинг фидокорона меҳнатингиз туфайли барча тоифадаги хўжаликларда 18 165 тонна гўшт, 50 515 тонна сут, 31 000 дона тухум, 626 тонна жун, 7 746 дона коракўл тери ва 29 тонна пилла маҳсулотлари етиштирилди.

Деҳқончилик соҳасида эса 4412 тонна картошка, 11 913 тонна сабзавотлар, 2 000 тоннадан зиёд полиз маҳсулотлари, 13 150 тонна мева ва 53 350 тонна узум маҳсулотлари олишга эришилди.

Шунингдек, барча тоифадаги хўжаликларда йирик шохли моллар сони 104293 бошга, қўй ва эчкиларсони 425364 бошга, йилқилар сони 6492 бошга ва паррандалар сони 402 546 тага етди.

Тадбиркор Бинаев Баходир томонидан хорижий давлатларга 2 122 АҚШ доллари миқдоридаги қишлоқ хўжалик маҳсулотлари экспорт қилиниши соҳада эришилган ютуқлардан биридир.

Барчамизга маълумки, туман қишлоқ хўжалигида катта ер майдонларига эга бўлса-да, аҳоли ва фермерлар томонидан ер ҳайдаш ва унга ишлов беришда жиддий қийинчиликларга дуч келаётган эди. Шуларни инобатга олган ҳолда жорий йилнинг март ойида муҳтарам Юртбошимизнинг Самарқанд вилоятига ташрифлари давомида туманимиз фаолларининг мурожаатлари қаноатлантирилиб, 14 та юқори унумли ҳайдов тракторлари тиркамалари билан имтиёзли кредит асосида 1 кунда олиб келинди ва туман фермер ва деҳқонларининг юқори унумли тракторларга бўлган эҳтиёжлари таъминланди.

Катта имкониятларга эга бўлган ва филиал сифатида Каттақўрғон ўрмон хўжалигига бириктирилиб фаолият кўрсатаётган Фозилмон ўрмон хўжалигининг фаолияти қайта тикланди.

**Қадрли байрам иштирокчилари!**

Туманнинг чорвачиликни ривожлантириш бўйича тўлиқ имкониятларга эгалиги унинг ўзига хос хусусиятидир. Бунда чорванинг наслли турларини кўпайтиришга эътибор қаратиш муҳим саналиб, бу борада ҳам ижобий натижаларга эришилди. Жумладан, туманда фаолият олиб бораётган “Қорашолдир”, “Йўл ўтар чорваси”, “Чорбулоқ” фермер хўжаликлари четдан наслли қорамол ва қўйларни олиб келиб парваришламоқда.

Бундан ташқари, йил охирига қадар Россия давлатидан 1 500 бош сермаҳсул тивит эчкиларини олиб келиш бўйича 30 дан ортиқ фермер хўжаликлари билан шартномалар тузилди.

Айни пайтда келаётган 2019 йилда бошоқли дон маҳсулотларини етиштириш учун 11 645 гектар ер майдонларига бошоқли дон уруғларини экиш ишларини якунлаш арафасида турибмиз.

Ҳурматли фермерлар ва деҳқонлар, қишлоқ хўжалиги ходимлари!

Сизларни яна бир бор касб байрамларингиз билан табриклайман. Ишларингизга улкан муваффақиятлар, оилангизга тинчлик, соғлик-саломатлик ва хонадонларингизга файз-у барака тилайман, дастурхонимиз доимо тўкин-сочин бўлсин!

**Эътиборингиз учун раҳмат!**

**2018 йил 6 декабр**